To mænd kræver over en million kroner i erstatning, efter at være blevet frifundet i en makaber drabssag fra Tranum Klitplantage. I den såkaldte skelet-sag  blev to andre mænd idømt 12 og 7 års fængsel for henholdsvis manddrab og vold med døden til følge. De to frifundne var begge tiltalt for vold med døden til følge. Den største bid af erstatningskagen kræves af 28-årige MJ, som sad varetægtsfængslet i 10 måneder. Han forlanger at få 869.000 kroner - heraf 635.000 for varetægtsfængslingen og resten for tabt arbejdsfortjeneste. - Jeg mener, han bør have tre gange den normale takst på 550 kroner om dagen. Da han blev varetægtsfængslet havde han en god økonomi og et job i et byggemarked. Han havde en lejlighed og en kæreste. Nu har han ingen af delene, fortæller hans advokat Michael Juul Eriksen til Ritzau. Sagen begyndte, da en politihund under en træningsøvelse støvede et nedgravet skelet op i Tranum Klitplantage. Skelettet viste sig at tilhøre den hjemløse Søren Sterup Jensen, som havde været forsvundet siden september 2004. Dermed havde han formentlig ligget nedgravet i godt to år. Den anden frifundne, en 27-årig mand bosat i den svenske by Skellefteå, blev anholdt i november 2006 og blev udleveret til Danmark en måneds tid efter, hvor han sad varetægtsfængslet frem til dommen i september. Han har forlangt en erstatning på 429.000 kroner. /ritzau/

Referat:
To mænd forlanger kæmpeerstatning efter varetægtsfængsling